《雪中登西菩寺参寥旧居分月阁闻读书声》
宋代·释居简

谁平读书琅琅然，四山响答皆清圆。山空无人渡双涧，更与流水相潺湲。

冻云压山吹不皱，云际棱棱展瑶甃。广庭万舞乱零飞，老枝檠重如僧瘦。

吞蟾缟夜洞八窗，弗烦冻手挑残釭。蝇头万字不足数，囧囧寒入青眸双。

辨才昔与参寥子，秣马问途端自此。要汝勇追龙象躅，为我辛勤十年读。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。